钦定古今图书集成/明伦汇编/氏族典/第065卷 > 《廖用贤尚友录》 > 《虞秦公世德碑》明·任瀚
## 钦定古今图书集成/明伦汇编/氏族典/第065卷 > 《廖用贤尚友录》 > 《虞秦公世德碑》明·任瀚

虞出勾吴以国姓，自吴泰伯谋与弟仲雍逃让去周
适吴，义至高世，为勾吴君长，国虞，故称虞仲。传季简、
叔达，凡五世，皆称虞仲。至武王克殷，求封虞仲后于
周北，故夏墟列为伦侯，得称虞公。由熊、遂疆、鸠彝、馀
乔、屈羽转，皆仁厚立国，用能藩卫王室，亡有所失坠。
至毕轸以虢故黩贿晋人，执虞公有其国。虞再入吴，
凡自寿梦至季札，虞之在勾吴者始益大。季札敦厥
祖虞仲，高义逊位诸樊，实扬丕休，史盖称延陵季子
云。当平原君时，有虞卿者，善著书方略计事，出公孙
龙上，名闻诸侯。晚乃益穷困，不得意，逃匿会稽山下，
著书《虞氏春秋》，号“蹑𫏋虞卿。”梁始兴王谘议参军检
校太子中庶子荔，皆虞卿后人。荔生唐永兴文懿公
世南，从吴郡顾野王受《尚书》京房《易》，事秦王，为佐命
功臣，掌制辞令，主雠校中秘，补益弘多。薨，赐葬昭陵
园。文懿生工部侍郎昶，昶居雍，为唐勋胄，代以材宫
闻著。九世至北郡刺史殷。乾符中，殷从僖宗幸蜀，留
仁寿郡，多善状，遂家仁寿不返，五传而得周国公昭
白。周国公生魏国公轩，魏国公生左中大夫阳，阳生
开国男赠太师秦国公祺。祺字齐年，初名聃，政和五
年举进士，受赐更名，即宋丞相雍国忠肃公允文。父
雍国，功劳气略，载在盟府，忠孝闻于四海，精诚炯炯，
荡摩日月。惟秦国实开厥先，故称“旧家父老，能端慎
典型，陶范后来子弟，炅炅有成立，为国家倚缓急者，
必归”秦公。秦公宣和中判夔路转运，权大宁监。夔山
谷阻险，多怪石，碨礧不可以田，民岁用火耕，日采谿
毛薇蕨相啖食。县官令下，数亡命散走不制。公为请
于上，得悉蠲除非分科税，惠声流闻，时号为才臣。绍
兴秦桧当国，竭天下财力供岁币，令长吏时节包贡
水土珍怪百物。公转运潼川诸路，抗疏言：“王室在难，
宜务杀减徭役，罢四方无名贡献，绌贪墨吏谢天下。
臣所部剑南军困，不宜有征。”制可其奏，赐所部减甿
租半为令甲。桧大惭沮，竟坐公忤旨免归。日闭阁著
书，不预外事。旧所尝部，父老日馈遗问讯，不绝道路。
绍兴十七年，以寿终，远近哭泣相吊，时论伟之。公长
厚仁人，有密行，垂休奕世。孙公亮，拜光禄勋，公著刺
史开州杭，孙守长宁，皆显有丕功。曾孙刚简、方简、彝
简，同时举进士。刚简尢负奇节，謇然有直名，元封雍
郡侯，圭章学士集、嘉鱼大夫；槃皆公元孙。公既庙食
五百年，御史吴皋喻君，“奉皇帝命来按蜀，览咨方乘，
得公墓处。哀虞仲延陵之世，不宜令阙然湮灭不载。
使县人请”辞于瀚，归而镵诸石，为《虞世家》。辞曰：“烈烈
秦公，厥初姜嫄。维神明胄，弃稷后昆。勾吴泰伯，将仲
逃奔。从者成蹊，古高义存。爰逮寿梦，世远益敦。噩噩
延陵，业逊诸樊。仁圣贤人。其后倡作，有穷夫差，虞鬼
不腊。赖卿文懿，崛起南服。蹑𫏋著书，策劳定国，振微
者聃。判夔维惠。允文勤王，丕显奕世。山则阿，江有沱。”

《陈书虞荔传》：荔弟寄，少聪敏。年数岁，客有造其父者，
遇寄于门，因嘲之曰：“郎君姓虞，必当无智。”寄应声答
曰：“文字不辩，岂得非愚？”客大惭，入谓父曰：“此子非常
人，文举之对，不是过也。